禮記/服問
《傳》曰：「有從輕而重」，公子之妻為其皇姑。「有從重而輕」，為妻之父母。「有從無服而有服」，公子之妻為公子之外兄弟。「有從有服而無服」，公子為其妻之父母。《傳》曰：「母出，則為繼母之黨服；母死，則為其母之黨服。」為其母之黨服，則不為繼母之黨服。

三年之喪，既練矣，有期之喪，既葬矣，則帶其故葛帶，絰期之絰，服其功衰。有大功之喪，亦如之。小功，無變也。

麻之有本者，變三年之葛。既練，遇麻斷本者，於免，絰之；既免，去絰。每可以絰必絰，既絰，則去之。

小功不易喪之練冠，如免，則絰思緦小功之絰，因其初葛帶。緦之麻，不變小功之葛；小功之麻，不變大功之葛。以有本為稅。

殤長、中，變三年之葛。終殤之月算，而反三年之葛。是非重麻，為其無卒哭之稅。下殤則否。

君為天子三年，夫人如外宗之為君也。世子不為天子服。君所主，夫人、妻、大子適婦。大夫之適子為君，夫人，大子，如士服。

君之母，非夫人，則群臣無服。唯近臣及仆驂乘從服，唯君所服，服也。公為卿大夫錫衰以居，出亦如之。當事則弁絰。大夫相為，亦然。為其妻，往則服之，出則否。

凡見人無免絰，雖朝於君，無免絰。唯公門有稅齊衰。《傳》曰：「君子不奪人之喪，亦不可奪喪也。」《傳》曰：「罪多而刑五，喪多而服五，上附下附列也。」

礼記